Bekende prokureur van Mokopane doodgeskietSchalk Pienaar en sy vrou, Francis. (Foto: Facebook / Francis Pienaar) ’n Bekende prokureur van Mokopane (Potgietersrus) in Limpopo en voormalige parlementslid is Maandag in sy motorhuis doodgeskiet. Na verneem word, het aanvallers omstreeks 18:00 op Schalk Pienaar losgebrand voordat hulle van die toneel gevlug het. Die voorval het in Platinastraat in Chroompark plaasgevind. Pienaar was langer as 40 jaar ŉ prokureur op die dorp en volgens inwoners ŉ rots in die gemeenskap. Hy was in die laat 1980’s ŉ lid van die destydse Konserwatiewe Party en is in die tyd as parlementslid vir die destydse Potgietersrus verkies. Schalk Pienaar en sy vrou, Francis, se huis (Foto: Verskaf) Marcelle Maritz, VF Plus-leier in Limpopo en jarelange inwoner van Mokopane, sê Pienaar het die politiek in die vroeë 90’s verruil om voltyds op sy praktyk te konsentreer. Sy woon om die hoek van die Pienaar-egpaar en sê dat inwoners uiters geskok is oor die wrede moord. Maritz sê hoewel die motief nog onbekend is, is die wyse waarop Pienaar vermoor is, ysingwekkend. Sy beskryf Pienaar as ŉ man wat nou in sy gemeenskap betrokke was en sê sy dood is ŉ groot verlies vir die dorp. “Hy het goeie werk in die gemeenskap gedoen en was altyd bereid om te help. ŉ Groot boom het geval.” Op Facebook het verskeie mense reeds hulde gebring en medelye met Pienaar se familie betoon. “Dit is met groot skok dat ek so pas verneem het van die moord op my oudkollega Schalk Pienaar, LP vir Potgietersrus. Aan sy kinders en familie my innige meegevoel. Schalk was ’n formidabele debatvoerder met ’n skerp brein en [het sy] lewe gewy aan die politiek en die regswese in die noorde. As oudkollega salueer ek hom, mag sy siel in vrede rus,” het Koos Botha geskryf. Na verneem word, het Pienaar en sy vrou vier kinders. Maroela Media het ŉ navraag aan die polisie gestuur en wag op terugvoer. Dit is onduidelik of enigiemand al in verband met die moord in hegtenis geneem is.